ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Ιουλίου 1991 σχετικά με δίκτυο πληροφορικής για τη σύνδεση μεταξύ των κτηνιατρικών αρχών (ΑΝΙΜΟ) (91/398/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 91/68/ΕΟΚ (2), και ιδίως το άρθρο 20 παράγραφος 1, Εκτιμώντας: ότι με την προοπτική της υλοποίησης της εσωτερικής αγοράς για τα ζωντανά ζώα και ορισμένα προϊόντα, και την κατάργηση των κτηνιατρικών ελέγχων στα εσωτερικά σύνορα, πρέπει, σύμφωνα με το άρθρο 20 παράγραφος 1 της οδηγίας 90/425/ΕΟΚ να τεθεί σε λειτουργία δίκτυο πληροφορικής για τη σύνδεση μεταξύ των κτηνιατρικών αρχών που θα ονομάζεται "ΑΝΙΜΟ"- ότι πρέπει κατ' αρχήν να ορισθούν οι βασικές αρχές για τον καθορισμό της γενικής δομής του δικτύου πληροφορικής- ότι οι απαραίτητες λεπτομέρειες εφαρμογής θα εγκριθούν αργότερα σε σχέση με αυτές τις αρχές, σύμφωνα με το άρθρο 20 παράγραφος 3 της οδηγίας 90/425/ΕΟΚ- ότι, με βάση το άρθρο 4 παράγραφος 2 της οδηγίας 90/425/ΕΟΚ, το άρθρο 4 παράγραφος 5 της οδηγίας 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των αρχών σχετικά με την οργάνωση των κτηνιατρικών ελέγχων για τα προϊόντα προελεύσεως τρίτων χωρών που εισάγονται στην Κοινότητα (3) και τις υποχρεώσεις που θα επιβάλλονται στους μεθοριακούς σταθμούς ελέγχου που θα διενεργούν τον έλεγχο των ζωντανών ζώων προελεύσεως τρίτων χωρών πρέπει να συνδεθούν οι κεντρικές αρχές των κρατών μελών, οι ορισθείσες τοπικές αρχές και οι μεθοριακοί σταθμοί ελέγχου μέσω του δικτύου πληροφορικής- ότι τα μέτρα που προβλέπει η παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά την έννοια της παρούσας απόφασης, "μονάδα" είναι: - κάθε αρμόδια αρχή ενός κράτους μέλους, - κάθε τοπική αρχή ενός κράτους μέλους που θα ορισθεί για τη δημιουργία του μηχανογραφικού δικτύου συνδέσεως, - κάθε παραμεθόριος σταθμός ελέγχου όπως ορίζεται στο άρθρο 2 παράγραφος 2 στοιχείο ζ) της οδηγίας 90/675/ΕΟΚ, - κάθε παραμεθόριος σταθμός ελέγχου εγκεκριμένος για τη διεξαγωγή κτηνιατρικών ελέγχων για τα ζώα προελεύσεως τρίτων χωρών που εισάγονται στην Κοινότητα. Άρθρο 2 1. Κάθε μονάδα συνδέεται με δίκτυο πληροφορικής για τη σύνδεση μεταξύ των κτηνιατρικών αρχών. 2. Κάθε μονάδα είναι εξοπλισμένη: - με μικροϋπολογιστή με λειτουργικό σύστημα τύπου MS-DOS ή UNIX, - με σύστημα σε (Modem) που επιτρέπει τη διαμόρφωση και αποδιαμόρφωση των πληροφοριών που διαβιβάζονται μέσω τηλεφωνικών γραμμών ή κάθε άλλης γραμμής μεγάλης ταχύτητας, - με έναν εκτυπωτή, - με το ίδιο λογισμικό επικοινωνίας και με το ίδιο λογισμικό εφαρμογής, ώστε να μπορεί κάθε μονάδα να συνδέεται με το εν λόγω δίκτυο πληροφορικής. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 19 Ιουλίου 1991.

[Source: multi_eurlex | Tokens: 2786]